Ягор Філіпенка

**Яго́р Усе́валадавіч Філіпе́нка** (нарадзіўся 10 красавіка 1988 году, Менск, БССР) — беларускі футбаліст, выступае за расейскі клюб «Урал». Раней прыцягваўся да матчаў нацыянальнай зборнай Беларусі. У часы выступаў за барысаўскі БАТЭ зьяўляўся лідэрам абарончых шэрагаў клюбу, дзякуючы чаму два разы запар станавіўся найлепшым абаронцам айчыннага чэмпіянату ў 2013 і 2014 гадох.

## Кар’ера

### Клюбная
Выхаванец менскай школы «Зьмена», у маладосьці апынуўся ў структуры барысаўскага БАТЭ. З 2005 году стаў выступаць за дубль, а ў 2007 годзе замацаваўся ў асноўным складзе барысаўчанаў.

У кастрычніку 2007 году перайшоў у маскоўскі «Спартак». У сэзоне 2008 году правёў у чэмпіянаце 11 матчаў. У першай палове 2009 году знаходзіўся ў арэндзе ў клюбе «Том», дзе амаль не гуляў з-за траўмы. Другую палову 2009 году правёў у складзе «Спартаку», а ў сэзоне 2010 году выступаў у «Сібіры», дзе галоўным трэнэрам працаваў былы настаўнік БАТЭ Ігар Крывушэнка.

У лютым 2011 году вярнуўся ў БАТЭ на правах арэнды. Хутка замацаваўся ў аснове барысаўчанаў, і пасьля заканчэньня тэрміну арэнды ў лютым 2012 году быў выкуплены барысаўскім клюбам. У ліпені — жніўні 2012 году, красавіку — траўні 2013 году і кастрычніку — лістападзе 2014 году не гуляў з-за траўмаў, але потым вяртаўся на пазыцыю асноўнага цэнтральнага абаронцы. Па выніках сэзонаў 2013 і 2014 гадоў прызнаваўся найлепшым абаронцам чэмпіянату Беларусі.

5 студзеня 2015 году было аб’яўлена пра пераход Філіпенкі ў «Малягу», зь якой ён падпісаў кантракт на 2,5 году. Дэбютаваў за «Малягу» 14 студзеня 2015 году ў адказным матчы 1/8 фінала Кубка Гішпаніі супраць «Левантэ». Дэбют атрымаўся няўдалым — пасьля выхаду Філіпенкі каманда прапусьціла 3 галы, але ўсё роўна выйшла ў чвэрцьфінал. Пасьля Ягор ужо не зьяўляўся на полі, а неўзабаве ўвогуле перастаў трапляць у заяўку на матчы. У сэзоне 2015—2016 гадоў зноў стаў трапляць у заяўку, а 6 сьнежня 2015 году дэбютаваў у Ля Лізе ў матчы супраць басконскага «Атлетыка» (0:0), выйшаўшы ў пачатковым складзе. У андалюскім клюбе пачаў звычайна выкарыстоўвацца ў якасьці апорнага паўабаронцы.

У чэрвені 2016 году падпісаў кантракт на два гады з ізраільскім клюбам «Макабі» з Тэль-Авіва. У сэзоне 2016—2017 гадоў па чарзе гуляў у стартавым складзе і заставаўся на лаўцы запасных, а ў сэзоне 2017—2018 гадоў навогул страціў месца ў асноўным складзе, і пасьля 14 верасьня 2017 году, калі выйшаў у першай адзінаццатцы ў матчы Лігі Эўропы супраць праскай «Славіі» (0:1), да канца году агулам не зьяўляўся на полі. У студзені 2018 году аддадзены ў арэнду клюбу «Ашдод», дзе быў гульцом асноўнага складу. У чэрвені 2018 году перайшоў у барысаўскі БАТЭ, адразу здабыўшы месца ў пачатковым складзе. У студзені 2021 году было абвешчана, што Філіпенка пакідае БАТЭ. Неўзабаве абаронца падпісаў пагадненьне з салігорскім «Шахцёрам», якому ў сэзоне 2021 году дапамог стаць чэмпіёнам Беларусі. У верасьні 2022 году паводле пагадненьня бакоў пакінуў каманду і хутка быў афіцыйна прадстаўлены ў якасьці гульца расейскага «Ўралу».

### Міжнародная
Выступаў за моладзевую зборную Беларусі на чэмпіянаце Эўропы ў Даніі ўлетку 2011 году. У матчы супраць зборнай Чэхіі за трэцяе месца забіў гол на 88-й хвіліне, які прынёс беларусам перамогу 1:0 і разам зь ёй пуцёўку на Алімпійскія гульні 2012 году.

Яшчэ 12 верасьня 2007 году дэбютаваў у нацыянальнай зборнай Беларусі ў адборачным матчы чэмпіянату Эўропы супраць зборнай Славеніі. Пасьля 2008 году перастаў выклікацца ў галоўную каманду, вярнуўся ў склад зборнай улетку 2011 году. У жніўні 2019 году, пасьля амаль двух гадоў без удзелу ў матчах зборнай, абвесьціў аб завяршэньні кар’еры ў нацыянальнай камандзе.

## Узнагароды і дасягненьні
**БАТЭ**:
* Чэмпіён Беларусі: 2006, 2007, 2011, 2012, 2013, 2014, 2018
* Уладальнік Кубка Беларусі: 2020
* Уладальнік Супэркубка Беларусі: 2011, 2014
* Найлепшы абаронца чэмпіянату Беларусі: 2013, 2014
* У сьпісе 22 найлепшых футбалістаў чэмпіянату Беларусі: 2007, 2013, 2014

**«Шахцёр»**:
* Чэмпіён Беларусі: 2021
* Уладальнік Супэркубка Беларусі: 2021

**Беларусь**:
* Бронзавы прызэр маладзёвага чэмпіянату Эўропы: 2011

## Статыстыка

## Крыніцы

## Вонкавыя спасылкі
* Афіцыйны сайт БАТЭ, Ягор Філіпенка
* Афіцыйны сайт «Спартака», Ягор Філіпенка
* Статыстыка «ПБ-Инфо»
* 
* 
* 

Катэгорыя:Нарадзіліся ў Менску
Катэгорыя:Беларускія футбалісты
Катэгорыя:Футбалісты зборнай Беларусі